b'\n_START_ARTICLE_\nFotoupornik\n_START_PARAGRAPH_\nFotoup\xc3\xb3rnik (ali fotoupor) je upornik, katerega upornost se spreminja v odvisnosti od intenzitete vpadle svetlobe. Fotoprevodniki ka\xc5\xbeejo fotoprevodnost, kar pomeni, da njihova upornost pojema z nara\xc5\xa1\xc4\x8dajo\xc4\x8do intenziteto vpadne svetlobe. Fotouporniki se med drugim uporabljajo v vezjih svetlobnih detektorjev in svetlobno ob\xc4\x8dutljivih stikal._NEWLINE_Fotoupornik je narejen iz polprevodnika z visoko upornostjo. Upornosti fotoupornikov lahko v temi dosegajo vrednosti ve\xc4\x8d megaohmov (M\xce\xa9), na svetlobi pa njihova upornost pade na nekaj sto ohmov. \xc4\x8ce je frekvenca vpadne svetlobe oziroma energija fotonov nad dolo\xc4\x8deno vrednostjo (ve\xc4\x8dja od \xc5\xa1irine prepovedanega pasu), fotoni v polprevodniku povzro\xc4\x8dijo skok elektronov iz valen\xc4\x8dnega v prevodni pas. Ta pojav imenujemo notranji fotoefekt. Nastali prosti elektroni in njim pripadajo\xc4\x8de elektronske vrzeli prevajajo elektri\xc4\x8dni tok in posledi\xc4\x8dno ni\xc5\xbeajo upornost. Razpon upornosti in ob\xc4\x8dutljivost fotoupornika se lahko mo\xc4\x8dno razlikujeta med razli\xc4\x8dnim napravami. \xc5\xa0e ve\xc4\x8d, posebni fotouporniki imajo na fotone v razli\xc4\x8dnih frekven\xc4\x8dnih pasovih lahko znatno druga\xc4\x8den odziv._NEWLINE_Polprevodniki se lahko delijo na dopirane in nedopirane. Pri nedopiranih polprevodnikih potrebujejo fotoni razmeroma veliko energije, da elektrone dovolj vzbudijo, da presko\xc4\x8dijo celoten prepovedan pas in preidejo v prevodni pas. Dopirani polprevodniki pa vsebujejo ne\xc4\x8disto\xc4\x8de (dopante), katerih energija osnovnega stanja atoma oziroma nosilca naboja le\xc5\xbei bli\xc5\xbeje energiji prevodnega pasu. Taki polprevodniki tako postanejo prevodni pri ni\xc5\xbejih energijah vpadnih fotonov (ni\xc5\xbeje frekvence vpadne svetlobe), saj elektroni potrebujejo manj energije za skok v prevodni pas.\n_START_SECTION_\nLastnosti\n_START_PARAGRAPH_\nFotouporniki so manj svetlobno ob\xc4\x8dutljivi in bistveno po\xc4\x8dasnej\xc5\xa1i kot na primer fotodiode ali fototranzistorji. Fotouporniki za razliko od slednjih nimajo PN spoja in so zato pasivne komponente. Njihova fotoupornost je mo\xc4\x8dno odvisna od okoli\xc5\xa1ke temperature, zaradi \xc4\x8desar so neprimerni za aplikacije, pri katerih je pomembno natan\xc4\x8dno \xc5\xa1tetje fotonov ali velika ob\xc4\x8dutljivost._NEWLINE_Fotouporniki se prav tako pona\xc5\xa1ajo z dolo\xc4\x8deno mero \xc4\x8dasovnega zamika (latenco) med za\xc4\x8detkom izpostavitve svetlobi is posledi\xc4\x8dnim padcem upora. Zna\xc4\x8dilen zamik je okoli 10 milisekund. Pri obratnem dogodku, kadar se fotoupornik prestavi iz svetlega v temno obmo\xc4\x8dje, je \xc4\x8dasovni zamik \xc5\xa1e ve\xc4\x8dji, pogosto tudi sekundo. Ta lastnost onemogo\xc4\x8da njihovo uporabo pri zaznavanju hitro utripajo\xc4\x8dih svetil.\n_START_SECTION_\nUporaba\n_START_PARAGRAPH_\nObstaja veliko vrst fotoupornikov. Cenovno ugodne celice iz kadmijevega sulfida se pogosto uporabljajo v svetlomerih v fotoaparatih, alarmnih sistemih (kot detektor svetlobnega \xc5\xbearka), uli\xc4\x8dnih svetilkah, svetlobnih cestnih oznakah itd._NEWLINE_V uli\xc4\x8dni razsvetljavi se fotouporniki uporabljajo za nadzor vklopa in izklopa svetilk. Vpad dnevne svetlobe namre\xc4\x8d povzro\xc4\x8di izklop svetilke, kar zagotavlja, da svetilke svetijo le pono\xc4\x8di in tako prihranijo energijo._NEWLINE_Fotouporniki se uporabljajo tudi v nekaterih zvo\xc4\x8dnih kompresorjih. Ti so namenjeni selektivnemu oja\xc4\x8denju signala zvoka. Bolj glasen kot je zvok, manj\xc5\xa1e je oja\xc4\x8danje. Fotoupornik, ki je skupaj s svetilko ali LED povezan na izvor, povzro\xc4\x8da spremembo v oja\xc4\x8ditvi signala. Ta na\xc4\x8din naj bi zaradi zakasnitev fotoupornika zgladil oja\xc4\x8ditve signala. Zakasnitve v takih aplikacijah so reda 100 milisekund._NEWLINE_Fotoupornike se uporablja tudi za zaznavanje svetlobe izven vidnega dela spektra. Za srednjevalovni infrarde\xc4\x8d spekter se uporabljajo PbS in InSb fotouporniki, Ge:Cu fotouporniki pa so med najbolj\xc5\xa1imi detektorji za daljno infrarde\xc4\x8de valovanje in se uporabljajo v infrarde\xc4\x8di astronomiji in spektroskopiji._NEWLINE_Uporaba CdS in CdSe fotoupornikov je v Evropi prepovedana zaradi direktive RoHS, ki omejuje uporabo nevarnih snovi (kadmija) v elektronskih napravah.'